**Ministru kabineta rīkojuma projekta** **„** **Par valstij dividendēs izmaksājamo sabiedrības ar ierobežotu atbildību „Standartizācijas, akreditācijas un metroloģijas centrs” peļņas daļu” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2009.gada 15.decembra noteikumu Nr.1471 „Kārtība, kādā tiek noteikta un ieskaitīta valsts budžetā izmaksājamā peļņas daļa par valsts kapitāla izmantošanu” (turpmāk – MK noteikumi Nr.1471) 5.punkts, kas paredz, ka Ministru kabinets pēc kapitāla daļu turētāja priekšlikuma kapitālsabiedrībai var noteikt atšķirīgu dividendēs izmaksājamo peļņas daļu.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Sabiedrība ar ierobežotu atbildību „Standartizācijas, akreditācijas un metroloģijas centrs” (turpmāk – Sabiedrība) ir 100% valsts kapitālsabiedrība, kas veic valsts deleģētos uzdevumus atbilstoši Standartizācijas likumā, likumā „Par atbilstības novērtēšanu” un likumā „Par mērījumu vienotību” noteiktajam pilnvarojumam.Sabiedrības kārtējā dalībnieku sapulce 2015.gada 23.aprīlī apstiprināja Sabiedrības 2014.gada pārskatu. Sabiedrības 2014.gada pārskata gada peļņa ir 56 341 euro. MK noteikumu Nr.1471 4.2punkts nosaka, ka minimālo dividendēs izmaksājamo peļņas daļu kapitālsabiedrībām, kurās visas kapitāla daļas pieder valstij 2015.gadā (par 2014.gada pārskata gadu) nosaka un aprēķina 90 procentu apmērā. No minētā izriet, ka atbilstoši MK noteikumu Nr.1471 4.2punktam valstij dividendēs izmaksājamā peļņas daļa (90% no Sabiedrības tīrās peļņas) ir 50 707 euro. Svarīgi ir nodalīt peļņas daļu, kas gūta no Sabiedrības struktūrvienības Latvijas nacionālā akreditācijas biroja (turpmāk – LATAK) ieņēmumiem, jo uz LATAK darbību, tajā skaitā peļņas izlietošanu ir attiecināma Eiropas Komisijas 2008.gada 9.jūlija Regula (ES) Nr.765/2008 *ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EKK) Nr.339/93* (turpmāk – Regula (ES) Nr.765/2008). Saskaņā ar uzskaites datiem Sabiedrības pārskata gada peļņa attiecināma proporcionāli uz Sabiedrības struktūrvienībām - uz LATAK 66%, kas ir 36 738 euro, savukārt uz abām pārējām Sabiedrības struktūrvienībām (Metroloģijas birojs un Standartizācijas birojs) kopā ir attiecināma peļņas daļa 34% apmērā, t.i., 19 603 euro.Sabiedrības kārtējā dalībnieku sapulce 2015.gada 23.aprīlī pieņēma lēmumu, ievērojot to, ka Sabiedrība 2014.gadu ir noslēgusi ar peļņu 56 341 euro apmērā, bet iepriekšējo gadu uzkrātie zaudējumi ir 36 565 euro, konceptuāli atbalstīt, ka Sabiedrības peļņas daļu, kas gūta no LATAK ienākumiem, novirzīt LATAK akreditācijas procesu un atbalsta informatīvās sistēmas projekta ieviešanai, savukārt peļņas daļu, kas gūta no pārējo Sabiedrības struktūrvienību ienākumiem, novirzīt Sabiedrības zaudējumu segšanai. Vienlaikus arī nolēma virzīt izskatīšanai Ministru kabinetā priekšlikumu par atšķirīgas dividendēs izmaksājamās minimālās peļņas daļas noteikšanu (0% apmērā), lūdzot noteikt, ka Sabiedrībai nav jāmaksā dividendes no tīrās peļņas par 2014.gadu, un Ekonomikas ministrijai kā Sabiedrības kapitāla daļu turētājai nodrošināt, ka Sabiedrības 2014.gadā gūtā peļņa tiek novirzīta iepriekš minētajiem mērķiem. Lēmumu par Sabiedrības peļņas izlietošanu pieņemt pēc attiecīga Ministru kabineta lēmuma pieņemšanas (saskaņā ar Publiskas perosnas kapitāla daļu un kapitālsabiedrību pārvaldības likuma 66.panta pirmās daļas otro punktu tikai dalībnieku sapulcei ir tiesības pieņemt lēmumu par peļņas izlietošanu).Risināmie jautājumi:1. Valstij izmaksājot dividendēs Sabiedrības 2014.gadā gūtās peļņas daļu, kas gūta no LATAK ieņēmumiem, rodas tiesību kolīzija ar Eiropas Savienības tiešās piemērojamības tiesību akta prasībām, kas attiecas uz LATAK darbības principiem.

Regulas (ES) Nr.765/2008 4.panta 7.punkts paredz, ka valsts nacionālā akreditācijas institūcija savā darbībā ievēro bezpeļņas principu. Regulas (ES) Nr.765/2008 preambulas 14.apsvērums skaidro bezpeļņas darbības būtību, proti, valsts nacionālās akreditācijas institūcijas bezpeļņas darbība būtu jāsaprot kā darbība, kuras mērķis nav saņemt jebkādus ieguvumus, lai palielinātu organizācijas īpašnieku vai biedru līdzekļus. Kaut gan šo struktūru mērķis nav peļņas palielināšana vai sadalīšana, tās var sniegt pakalpojumus par samaksu vai saņemt ienākumus. Šādu pakalpojumu radīto ieņēmumu pārpalikumu var izmantot ieguldījumiem, lai tālāk attīstītu valsts akreditācijas struktūru darbību, ciktāl tas atbilst šīs struktūras galvenajiem darbības virzieniem. Būtu jāuzsver, ka valsts akreditācijas struktūru galvenajam mērķim vajadzētu būt atbalstīt darbības, kas nav paredzētas peļņas iegūšanai, vai aktīvi tajās iesaistīties.Līdz ar to Sabiedrības peļņas daļa 36 738 *euro*, kas gūta no LATAK ienākumiem, novirzāma LATAK akreditācijas procesu un atbalsta informatīvās sistēmas projekta ieviešanai.2015.gadā plānots uzsākt LATAK klientu pārvaldības un biznesa procesu automatizācijas projekta tehniskās specifikācijas izstrādi, kā arī veikt iepirkumu par investīciju projekta izstrādi. Investīciju projekta specifikācijas izstrādei un projekta realizācijai 2015.gadā provizoriskā investīciju ieguldījumu summa plānota 77 000 euro. Projekta izstrādes un ieviešanas kopējās izmaksas sagaidāmas apmēram 140 000 euro, papildus tehniskā aprīkojuma iepirkums apmēram 80 000 euro. Sabiedrībai nepieciešams saglabāt likviditāti un nodrošināt projekta realizācijai nepieciešamo finanšu līdzekļu apjomu.2. Attiecībā uz Sabiedrības darbību Komercdarbības atbalsta kontroles likumā noteiktās normas piemērojamas vienlaikus, ņemot vērā, ka Sabiedrība pēc būtības, pirmkārt, veic valsts pārvaldes uzdevumus saskaņā ar Standartizācijas likumā, likumā „Par atbilstības novērtēšanu” un likumā „Par mērījumu vienotību” ietverto deleģējumu.Saskaņā ar iepriekšminētajiem nozares likumiem un starptautiskajiem normatīvajiem aktiem Sabiedrība nekonkurē privātajā sektorā, bet nodrošina valsts pārvaldes uzdevumu veikšanu standartizācijas, akreditācijas un metroloģijas jomās, kas netieši ietekmē Latvijas komersantu konkurētspēju, kā arī valsts institūciju darbību, kas izmanto Sabiedrības pakalpojumus standartizācijas, akreditācijas un metroloģijas jomās.Pēc apstiprinātā Sabiedrības 2014.gada pārskata Sabiedrības iepriekšējo gadu uzkrātie zaudējumi ir 36 565 euro. Lai nodrošinātu Sabiedrības ilgtspējīgu attīstību, maksimāli izmantojot pašu finanšu resursus, peļņas daļa 19 603 euro, kas gūta no pārējo Sabiedrības struktūrvienību (Standartizācijas birojs un Metroloģijas birojs) ienākumiem, būtu novirzāma Sabiedrības iepriekšējo pārskata periodu zaudējumu segšanai.  Ar Sabiedrības rīcībā atstāto peļņas daļu tiks kompensēti iepriekšējo gadu zaudējumi, kas radušies saistībā ar valsts piešķirtās dotācijas apmēra samazinājumu, taču attiecīgi nesamazinot veicamo valsts pārvaldes uzdevumu apjomu, tajā skaitā papildus izmaksas ir radījusi arī Sabiedrības struktūras iekšējā reorganizācija, kas tika veikta, lai nodrošinātu Ministru kabineta 2009.gada 20.janvāra noteikumu Nr.60 “Noteikumi par obligātajām prasībām ārstniecības iestādēm un to struktūrvienībām” izpildi. Laika periodā no 2009.gada līdz 2013.gadam valsts budžeta finansējums standartizācijas, akreditācijas un metroloģijas uzdevumu veikšanai tika samazināts vairāk kā 2 reizes – no 869 831 euro līdz 384 271 euro. 2009.gadā dotācijas apjoms bija 70% no kopējiem ieņēmumiem, 2011.gadā - 47%, 2012. gadā – 44%, 2013.gadā – 40%, 2014. gadā – 39%. Tāpat arī būtisku ietekmi uz izmaksu pieaugumu rada arī ilgtermiņa ieguldījumu amortizācijas atskaitījumu summas (2011.gadā - 51 126 euro, 2012.gadā -17 150 euro, 2013.gadā – 16 505 euro, 2014.gadā 28 393 euro), kas veidojas 2009.gadā pārņemto Latvijas nacionālo etalonu uzskaites vērtības no likvidējamās Metroloģijas un akreditācijas biroja. Sabiedrības maksas pakalpojumu ieņēmumi nenodrošina pozitīvu finanšu darbības rezultātu un naudas plūsmu, kas liecina par nepietiekošo valsts finansējumu iepriekšējos pārskata gados. Sabiedrības struktūrvienību darbības mērķis nav peļņas gūšana, jo Sabiedrība veic valsts deleģēto uzdevumu izpildi, nodrošina uzņēmējus, valsts pārvaldi un patērētājus ar ticamiem atbilstības novērtēšanas pakalpojumiem, kas ietver standartizāciju, akreditāciju un metroloģiju. Dividenžu izmaksa radīs negatīvu ietekmi uz Sabiedrības naudas plūsmu, kas var negatīvi ietekmēt Standartizācijas biroja pārvaldības un atbalsta struktūru automatizācijas informācijas tehnoloģiju sistēmas uzturēšanas un pilnveidošanas iespējas. Sistēmas darbība nodrošina Nacionālās standartu izstrādes/adaptācijas informācijas tehnoloģiju sistēmas saderību ar Eiropas standartizācijas komitejas (CEN) un Eiropas Elektrotehnikas standartizācijas komitejas (CENELEC) un Starptautiskās Standartizācijas organizācijas (ISO) informācijas sistēmām. Sistēmas darbības traucējumi var radīt termiņa kavēšanu Eiropas standartu pārņemšanas procedūrā, kā arī uzņēmējiem tiks traucēta piekļuve Eiropas standartiem un to projektiem. Tāpat arī dividenžu izmaksas gadījumā pastāv risks, ka nebūs iespējams novirzīt finanšu līdzekļus Metroloģijas biroja tehnoloģiskā aprīkojuma nodrošināšanai un modernizācijai, kas nepieciešams Latvijas nacionālo etalonu darbībai precīzu mērījumu veikšanai saskaņā ar mērvienību etalonu uzturēšanas procedūrām, nodrošinot veikto mērījumu ticamību un izsekojamību atbilstoši starptautiskajos līgumos uzņemtajām saistībām metroloģijas jomā.Saglabājot 2014.gada peļņu Sabiedrības rīcībā tiktu nodrošināta pieeja brīviem naudas līdzekļiem, rezultātā stabilizējot Sabiedrības naudas plūsmu un nodrošinot deleģēto valsts pārvaldes uzdevumu pienācīgu izpildi.Atbilstoši MK noteikumu Nr.1471 5.punktā paredzētajai kārtībai un ņemot vērā iepriekš minēto, ir nepieciešams pieņemt Ministru kabineta lēmumu par atšķirīgu Sabiedrībai dividendēs izmaksājamo minimālo peļņas daļu, nosakot, ka Sabiedrībai dividendes no 2014.gada pārskata gada peļņas nav jāmaksā.  |
| 3. | Projekta izstrādē iesaistītās institūcijas | SIA “Standartizācijas, akreditācijas un metroloģijas centrs” un Ekonomikas ministrija |
| 4. | Cita informācija | Saskaņā ar Publiskas personas kapitāla daļu un kapitālsabiedrību pārvaldības likuma pārejas noteikumu 11.punktu publiskas personas augstākā lēmējinstitūcija saskaņā ar šā likuma 7.pantu līdz 2016.gada 1.janvārim pieņem lēmumu par tās tiešo līdzdalību kapitālsabiedrībās. Ņemot vērā minēto, Ekonomikas ministrija, ievērojot Publiskas personas kapitāla daļu un kapitālsabiedrību pārvaldības likuma 7.pantu un pārejas noteikumu 11.punktu, līdz šī gada beigām pārvērtēs valsts līdzdalības nepieciešamību Sabiedrībā un virzīs šī jautājuma izskatīšanu Ministru kabinetā. Ņemot vērā faktu, ka Sabiedrība pēc būtības pilda tai deleģētos valsts pārvaldes uzdevumus un  sniedz publiskos pakalpojumus, Ekonomikas ministrija izvērtēs iespēju Sabiedrību pārveidot par valsts aģentūru, tādējādi netieši norādot uz bezpeļņas principa ievērošanu Sabiedrības darbībā. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| **Rādītāji** | **2015** | Turpmākie trīs gadi (*euro*) |
| **2016** | **2017** | **2018** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: |  125 098 489 | -50 707 |   |   |   |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  125 098 489 | -50 707 |  0 |  0 |  0 |
| 1.2. valsts speciālais budžets |  0 |  0 |  0 |  0 |  0 |
| 1.3. pašvaldību budžets |  0 |  0 |  0 |  0 |  0 |
| 2. Budžeta izdevumi: |   |   |   |   |   |
| 2.1. valsts pamatbudžets |  0 |  0 |  0 |  0 |  0 |
| 2.2. valsts speciālais budžets |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |
| 3. Finansiālā ietekme: |  125 098 489 | -50 707 |   |   |   |
| 3.1. valsts pamatbudžets |  125 098 489 | -50 707 |  0 |  0 |  0 |
| 3.2. speciālais budžets |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  0 |  0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X |  0 |  0 |  0 |  0 |
|  0 |  0 |  0 |  0 |
|  0 |  0 |  0 |  0 |
| 5. Precizēta finansiālā ietekme: | X |  0 |  0 |  0 |  0 |
| 5.1. valsts pamatbudžets |  0 |  0 |  0 |  0 |
| 5.2. speciālais budžets |  0 |  0 |  0 |  0 |
| 5.3. pašvaldību budžets |  0 |  0 |  0 |   |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Nav attiecināms |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | 2014.gadā dažādos nodokļos kopā samaksāti 462 407 euro, tajā skaitā darbaspēka nodokļi (iedzīvotāju ienākuma nodoklis (IIN), darba devēja un darba ņēmēja valsts sociālās apdrošināšanas obligātās iemaksas). |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Komisijas 2008.gada 9.jūlija Regula (ES) Nr.765/2008 ar ko nosaka akreditācijas un tirgus uzraudzības prasības attiecībā uz produktu tirdzniecību un atceļ Regulu (EKK) Nr.339/93.Regulas (ES) Nr.765/2008 4.panta 7.punktā valstij nav piešķirta rīcības brīvība. |
| 2. | Citas starptautiskās saistības | Nav attiecināms |
| 3. | Cita informācija | 2013.gada rudenī Eiropas akreditācijas kooperācija, saskaņā ar Regulas (ES) Nr.765/2008 14. panta 6. punktu ir atzīta par Eiropas akreditācijas infrastruktūras uzturētāju. LATAK ir Eiropas akreditācijas kooperācijas biedrs. 2013.gada rudenī Eiropas akreditācijas kooperācija veica LATAK auditu, pārbaudot arī LATAK atbilstību Regulas (ES) Nr.765/2008 4.panta prasībām, tai skaitā bezpeļņas principa ievērošanu LATAK darbībā. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | SIA “Standartizācijas, akreditācijas un metroloģijas centrs” |
| 2. | Projekta izpildes ietekme uz pārvaldes funkcijām un institucionālo struktūru.  | Nav attiecināms |
| 3. | Cita informācija | Nav  |

Anotācijas II, IV, VI sadaļa – projekts šīs jomas neskar.

Ekonomikas ministre D.Reizniece-Ozola

Vīza:

Valsts sekretārs R.Beinarovičs

23.07.2015. 17:24

1779

M.Duļbinska

67517723, Malda.Dulbinska@samc.lv

D.Spaliņa

67013110, Dace.Spalina@em.gov.lv